 अजादी दे शुरू आले दशक च ए घोशना कीती गेई ही जे सारे देश बासियें गी राजनीतक, आर्थक ते समाजक खेतरें च समानता दे अधार पर प्रगाति दे बरोबर हक्क दित्ते जाडन।  पर मजूदा समाज ते ओदी दशा गी दिखदे होई ए आक्खेआ जाई सकदा ऐ जे उस कथनी ते करनी च अज्ज इक बड्डी खाई बनी गेदी ऐ जिसी भरना जां पार करना मुश्कल गै नेईं कुसै हद तक नाममकन बी होई गेदा ऐ।  ए गल्ल सच्च ऐ जे अजादी शा पैह‌्लें दा साढ़ा समाज इतिहासक क्रूरता ते हिंसा दा इतिहास रेह‌्दा ऐ।  उस मौकै हर बंदे दी अजादी ते अहिंसा दा खु’ल्लम-खु’ल्ला उलंघन होआ हा।  इस गल्ला थमां बी इन्कार नेईं कीता जाई सकदा जे अजादी मिलने पैरत्त ओ क्रुरता जां हिंसां बंद होई गेई होऐ।  हां इत्रा जरूर ऐ जे इस खेतर च शोशन दे ओह‌्के तरीके बदली गे।  शोशन करने आले मोहरे बदली गे।  आखने दा मतलब ऐ जे साढ़ा समाज अज्ज बी र्खीड-र्बीड होए दा ऐ।  जाति ते धर्म दे नां पर अज्ज बी फर्को-फर्की लब्भा करदी ए।  दंगे-फसाद होआ करदे न।  साढ़े अपने मानसक बकास च कुसे चाल्ली दा बदलाव नेई आई सकेआ।  साढ़ी सोच अज्ञानता दे घेरे थमां बाह‌्‌र नेईं लंघी सकी।  अज्ज बी अस इक-दूए गी शक्क दी नजरें दिक्खने आं।  इक-दूए शा भै खन्ने आं।  बक्खरे-बक्खरे बर्गें बशकार नफरत दा बातावरण बने दा ऐ।  इनें परिस्थितियें च समाज दे बकास च बाद‌्धा होना कुत्थें तक संभव ऐ-बचारने जोग गल्ल ऐ।  समाज च फैले दे जातिवाद दी जेकर गल्ल कीती जा तां ए समाजकें दे दमागें पर सदियें थमां काही आंगर जम्मे दा ऐ।  इक जाति दा समर्थक दूई जाति दे लोकेंगी बरोबरी दा दर्जा देने लेई त्यार नेईं लभदा।  नतीजे दे तौर पर समाजकें च फर्को-फर्को दा म्हौल बनेआ रौह‌्दा ऐ। 